ประกันเร่งลดต้นทุน
อาคเนย์จ่ายสดรถคู่กรณีที่เสียหายลดค่าใช้จ่ายเปิดเคลม
21 พ.ค. 2559

อาคเนย์จ่ายสดรถคู่กรณีที่เสียหายลดค่าใช้จ่ายเปิดเคลม
โพสต์ทูเดย์ - อาคเนย์ประกันภัย เดินหน้าลดต้นทุน ชนคู่กรณีเสียหายไม่เกิน 5,000 บาท จ่ายสดทันที
นายหลักชัย สุทธิชูจิต กรรมการผู้จัดการ บริษัท อาคเนย์ประกันภัย เปิดเผยว่า บริษัทได้เปิดตัวบริการเคลมสินไหม “Smart Claim” ด้วยการจ่ายเงินสดให้กับคู่กรณีของลูกค้าประกันภัยรถยนต์ทุกประเภท เมื่อมีค่าเสียหายไม่เกิน 5,000 บาท ซึ่งถือเป็นครั้งแรกในตลาดประกันรถยนต์ รวมทั้งเป็นการช่วยให้บริษัทสามารถลดต้นทุนดำเนินงานเรื่องการเปิดเคลมได้อีกด้วย ถือเป็นส่วนสำคัญในการแข่งขันของธุรกิจในปัจจุบัน
นอกจากนี้ บริษัทยังพัฒนาโปรแกรม Intelligence Claim ช่วยลดขั้นตอนในการประสานงานกับอู่ ด้วยการเสนอราคาซ่อมและอะไหล่ผ่านระบบออนไลน์ เพื่อขออนุมัติซ่อมและทำให้ลูกค้าได้รถเร็วขึ้น รวมถึงการพัฒนาแอพพลิเคชั่น Street Fighter บนสมาร์ทโฟน การใช้พนักงานสำรวจภัย หรือเซอร์เวย์เยอร์บันทึกและส่งข้อมูลอุบัติเหตุได้เร็ว ทำให้ส่งซ่อมได้เร็วขึ้นอีกด้วย และยังได้เตรียมพร้อมเรื่องการนำสื่ออิเล็กทรอนิกส์ (E-Policy) มาใช้งานจริง ทำให้สามารถปฏิบัติได้ทันทีหากกฎหมายมีการประกาศใช้อย่างเป็นทางการ
แหล่งข่าวจากวงการธุรกิจประกันภัย กล่าวว่า แนวทางในการลดต้นทุนการดำเนินงานถือเป็นสิ่งสำคัญของธุรกิจประกัน โดยเฉพาะประกันภัยรถยนต์ที่มีต้นทุนเพิ่มขึ้นปีละ 7-10% ซึ่งหากบริษัทไหนไม่มีการเปิดเคลมใหม่เพิ่มขึ้น นอกจากจะช่วยให้มีการลดค่าใช้จ่ายในการดำเนินการได้ไม่ต่ำกว่า 1,000 บาท/ครั้งแล้ว ยังเป็นการลดภาระงานของพนักงานด้วย
นายอานนท์ วังวสุ นายกสมาคมประกันวินาศภัยไทย กล่าวว่า ปัจจุบันค่าสินไหมรถยนต์ที่จ่ายชดเชยให้คู่กรณีเพิ่มขึ้นประมาณ 20% เนื่องจากคู่กรณีรู้สิทธิที่ตัวเองควรได้มากขึ้น เช่น การเรียกร้องค่าเสียหายในกรณีที่ต้องหยุดงาน เนื่องจากได้รับบาดเจ็บ หรือการไม่มีรถใช้ แต่ตัวเลขค่าชดเชยยังไม่สูงมาก สัดส่วนการเคลมสินไหมหลักของรถยนต์ประมาณ 70-80% ยังมาจากรถของผู้เอาประกันภัยเอง
อย่างไรก็ตาม ในส่วนของสมาคมจะมีการหาแนวทางช่วยเหลือบริษัทประกันที่เป็นสมาชิกเพื่อให้ประหยัดต้นทุนด้านอื่นๆ ให้มากขึ้น โดยเฉพาะด้านระบบไอที เช่น การพัฒนาแอพพลิเคชั่นต่างๆ เพื่อให้บริษัทขนาดกลาง บริษัทขนาดเล็ก ที่มีทุนน้อยสามารถนำไปใช้เพื่อให้เกิดการพัฒนาในการแข่งขันได้